**ПРИЕМАНЕ НА НАРЕДБА ЗА ИЗМЕНЕНИЕ И ДОПЪЛНЕНИЕ НА НАРЕДБАТА ЗА ОСИГУРЯВАНЕ НА ОБЩЕСТВЕНИЯ РЕД НА ТЕРИТОРИЯТА НА ГРАД ПЛОВДИВ**, (Приложение № 1 към Решение № 198, взето с Протокол № 10 от 28.05.2009г., Изм. и доп. с Решение № 427, взето с Протокол № 18 от 25.10.2012г.; Изм. и доп. с Решение № 498, взето с Протокол № 22 от 20.12.2012г.; Изм. и доп. с Решение № 366, взето с Протокол № 18 от 13.11.2014г.; Изм. и доп. с Решение № 60, взето с Протокол № 3 от 25.02.2016г., изм. и доп. Решение № ……., взето с протокол № … от ……………….г., на Общински съвет – Пловдив, влиза в сила с влизането в сила на нормативния акт за приемането му. )

**Вносител: инж. Иван Тотев – Кмет на община Пловдив**

***Проект***

*Съгласно чл.26, ал.4 от Закона за нормативните актове, в законоустановения срок от 30 дни, община Пловдив, чрез настоящото публикуване за обществена консултация, предоставя възможност на заинтересованите лица да направят своите предложения и становища по проекта на Наредбата на e-mail адрес: pno[@abv.bg](mailto:info@plovdiv.bg) или в деловодството на община Пловдив, пл. „Стефан Стамболов” № 1.*

**МОТИВИ**

**I. Обосновка за конкретната необходимост от приемане на Наредба за изменение и допълнение на Наредбата осигуряване на обществения ред на територията на град Пловдив**

На територията на община Пловдив действат местни правила и подзаконова нормативна уредба по отношение на обществения ред, като същите са съобразени със законовите разпоредби на нормативните актове от по-висок ранг, в т.ч. Закона за административните нарушения и наказания и др.

В разпоредбите, касаещи контрола и санкциите по тази наредба, са дефинирани допълнително интервали на санкциите, **съобразно степента на обществената опасност на конкретното нарушение**. Предвидените санкции са **на база тежестта на всяко нарушение**, за да се гарантира пропорционален, справедлив и възпиращ ефект от прилагането на наредбата.

**Причините, които налагат приемането на Наредба за изменение и допълнение на Наредбата осигуряване на обществения ред на територията на град Пловдив са следните:**

**1.** Привеждане на текстовете от Наредбата за осигуряване на обществения ред /НООР/ в съответствие с действащата в Република България нормативната уредба.

Една от причините за уеднаквяване на текстовете от НООР, със съществуващата в страната нормативна уредба, **е образувано административно дело** *№ 2351 / 2018 година, на Административен съд - гр. Пловдив* ***по протест на М. Пелтеков – прокурор при Окръжна прокуратура – Пловдив*** *№ 7158 / 2018 година от 23.07.2018 година*, **относно противоречащ текст от разпоредбата на чл. 27, ал. 4 от Наредбата за осигуряване на обществения ред /НООР/**, който гласи следното:

„*За нарушения, извършени от малолетни, непълнолетни и лица, поставени под пълно запрещение, отговарят съответно родителите, попечителите или настойниците, които съзнателно са допуснали извършването им* ***или са били в състояние да предотвратят нарушението, но не са го сторили.“*****с чл. 26, ал. 3 от Закона за административните нарушения и наказания /ЗАНН/**:

„*За административни нарушения, извършени от малолетни, непълнолетни на възраст от 14 до 16 години и поставени под пълно запрещение, отговарят съответно родителите, попечителите или настойниците, които съзнателно са допуснали извършването им.*“. ЗАНН не предвижда такава възможност, ето защо е наложително текстът „***или са били в състояние да предотвратят нарушението, но не са го сторили“*** от **чл. 27, ал. 4 от Наредбата да отпадне**.

По тази причина, предлагам да се измени чл. 27, ал.4 от Наредбата за осигуряване на обществения ред, като същият придобива следната редакция:

*За нарушения, извършени от малолетни, непълнолетни и лица, поставени под пълно запрещение, отговарят съответно родителите, попечителите или настойниците, които съзнателно са допуснали извършването им.*

**2.** Унифициране и осъвременяване на нормативната уредба по отношение на предвидения размер на глобите за нарушения на обществения ред на територията на община Пловдив.

Промяната в диапазона на глобите /от по-нисък интервал/ се налага поради по-ниската обществена опасност на конкретни нарушения, като **точният размер на сумата се определя от наказващия орган, съобразно тежестта на нарушението**, **подбудите за неговото извършване и други смекчаващи и отегчаващи вината обстоятелства, както и имотното състояние на нарушителя**, **съгласно чл. 27, ал. 2 от Закона за административните нарушения и наказания** /ЗАНН/.

С оглед необходимостта от определяне на конкретна санкционна норма, с която да се определи размерът на глобата, съответно имуществената санкция, за нарушения на чл. 7, ал. 5 от НООР, засягащи  обществения ред и спокойствието на гражданите, в сгради в режим на етажна собственост, при извършване на строителни, монтажни или ремонтни дейности за задоволяване на битови потребности, предлагам да бъде допълнена разпоредбата на чл. 30, ал. 4 от Наредбата.

При изработването на проекта на Наредба за осигуряване на обществения ред на територията на град Пловдив са спазени принципите на необходимост, обоснованост, предвидимост, откритост, съгласуваност, субсидиарност, пропорционалност и стабилност.

**1. Принцип на необходимост** – Предвид направения анализ на досегашното състояние на наредбата, се налага необходимостта от приемането на Наредба за изменение и допълнение на **Наредбата осигуряване на обществения ред** на територията на град Пловдив, с оглед необходимостта от синхронизиране на текстовете на Наредбата с нормативните актове от по-висока степен.

**2. Принцип на обоснованост** – Отстраняване на несъответствия със Закона за административните нарушения и наказания.

**3. Принципите на предвидимост и откритост** са спазени – проектът с мотивите е публикуван на официалния сайт на община Пловдив за становища и предложения от заинтересованите групи.

**4. Принципът на съгласуваност** – проектът с мотивите, чрез сайта на община Пловдив, публично са предоставени на заинтересованите групи, като в настоящото предложение са взети предвид изразените становища от проведени дискусии в състава на общинската администрация.

**5. Принципът на субсидиарност, пропорционалност и стабилност** - чрез Наредбата за изменение и допълнение на Наредбата осигуряване на обществения ред на територията на град Пловдив ще се измени и допълни **Наредбата осигуряване на обществения ред** на територията на град Пловдив и наредбата ще съответства на нормативните актове от по- висока степен.

**II. Цел на наредбата**

Чрез предлаганите промени се цели уеднаквяването на нормативната уредба с действащите в Република България нормативни актове от по-висока степен, както и с тези на европейското законодателство. Също така се цели да се унифицира и осъвремени нормативната уредба по отношение на предвидения размер на глобите за нарушения на обществения ред на територията на община Пловдив.

**III. Финансови средства, необходими за прилагането на наредбата**

За прилагане на измененията и допълнения в **Наредбата осигуряване на обществения ред** на територията на град Пловдив не е необходимо разходването на бюджетни средства.

**IV. Очаквани резултати**

# Законосъобразност на подзаконовия нормативен акт. Изменението на Наредбата ще допринесе за привеждане на текстовете й в съответствие с действащата в страната нормативната уредба, отстраняване на затрудненията при дейността по установяване на нарушенията и налагане на санкции, както и ще се избегнат и предпоставките за нарушаване на правата гражданите на територията на община Пловдив.

**V. Анализ за съответствие с правото на Европейския съюз**

Предлаганото изменение на **Наредбата осигуряване на обществения ред** на територията на Община Пловдив е в съответствие с нормативните актове от по-висока степен, както и с тези на европейското законодателство.

Приемането на Наредба за изменение и допълнение на **Наредбата осигуряване на обществения ред** на територията на град Пловдив е подзаконов нормативен акт за прилагане на отделни разпоредби от Закона за административните нарушения и наказания, Закона за нормативните актове и др. приложими законови разпоредби, поради което съответствието й с правото на Европейския съюз е предопределено от съответствието на цитираните нормативни актове с правото на Европейския съюз и доколкото тези норми са транспонирани и въведени в националното законодателство на РБ.

В изпълнение на изискванията на Закона за нормативните актове е извършена предварителна оценка на въздействието на проекта на подзаконовия нормативен акт.

Проектът на подзаконовия нормативния акт - Наредба за изменение и допълнение на **Наредбата осигуряване на обществения ред** на територията на град Пловдив е публикуван на официалната страница на Община Пловдив на 16.11.2018 г.

В рамките на законовия 30 дневен срок за обществени консултации ще бъдат взети предвид предложенията и становищата по проекта на **Наредбата осигуряване на обществения ред** на територията на град Пловдив, като същите ще бъдат публикувани на интернет страницата на община Пловдив в предвидения от закона срок. Публикуваната справка ще отразява постъпилите предложения заедно с обосновка за неприетите предложения, като същите ще бъдат оповестени от вносителя преди приемането на акта на Общински съвет – Пловдив.

П**равни основания:** чл.21, ал.1,т. 23 и ал. 2 от Закона за местното управление и местната администрация /ЗМСМА/, чл. 8, чл.11, ал.3, чл.15, ал.1, чл.26 и чл. 28, ал. 1 и ал. 2 от Закона за нормативните актове /ЗНА/ и чл. 26, ал. 3, чл. 27, ал. 2 от Закона за административните нарушения и наказания, при спазване на изискванията на чл. 75-79 от АПК

**Фактически основания:** Необходимостта от синхронизиране на текстовете на Наредбата с нормативните актове от по-висока степен, както и с тези на европейското законодателство. Уеднаквяване и осъвременяване на нормативната уредба по отношение на предвидения размер на глобите за нарушения на обществения ред на територията на община Пловдив.

**ПРОЕКТ ЗА РЕШЕНИЕ:**

**І.** Приема Наредба за изменение и допълнение на **Наредбата осигуряване на обществения ред** на територията на град Пловдив, както следва:

**§ 1.** Изменя се чл. 27, ал.4 от Наредбата за осигуряване на обществения ред, като същият придобива следната редакция:

**(4)** *За нарушения, извършени от малолетни, непълнолетни и лица, поставени под пълно запрещение, отговарят съответно родителите, попечителите или настойниците, които съзнателно са допуснали извършването им.*

**§ 2.** Изменя сечл. 30, ал. 2 от Наредбата за осигуряване на обществения ред, като същият придобива следната редакция:

(2) *За нарушения на разпоредбите на чл.4, ал,7 и ал.8 на физическите лица се налага глоба в размер от 100 до 3000 лв., а на юридическите лица и едноличните търговци: имуществена санкция в размер от 3000 до 30 000лв.;*

**§ 3.** Изменя се и се допълва **чл. 30, ал. 4** от Наредбата за осигуряване на обществения ред, като същият добива следния вид:

**(4)** *За нарушения на разпоредбите на чл.7, ал.1, чл.7,ал.3, т.1 и т.2,****чл. 7, ал. 5****на физическите лица се налага глоба в размер от 300 до 800 лв., а на юридическите лица и едноличните търговци: имуществена санкция в размер от 300 до 800 лв.*

**§ 4.** Изменя се и се допълва чл.31, ал.2 от Наредбата за осигуряване на обществения ред в следния вид:

**(2)** *За нарушения на разпоредбите на чл.9, ал.1, т. 1 - 6, т. 9 - 11, чл.18 и чл.19 на физическите лица се налага глоба в размер от 300 до 3000 лв., а на юридическите лица и едноличните търговци: имуществена санкция в размер от 3000 до 30 000лв.*

**§ 5.** *Създава се нова алинея 3 към чл. 9 със следния текст:*

**(3)** *За нарушения на разпоредбите на чл.9, ал. 1, т.7, т. 8 и чл.13, ал.1 на физически лица се налага глоба в размер от 100 до 3000 лева.*

**§ 6.** Изменя се и се допълва чл. 33 от Наредбата за осигуряване на обществения ред, същият придобива следния текст:

**чл. 33.** *За нарушения на разпоредбите на чл.13, ал.2, установени при извършването им, на нарушителя се налага глоба с фиш в размер от 10 до 50 лв., по реда на чл.39, ал.2 от ЗАНН. В случай, че нарушителят оспори нарушението или откаже да плати глобата, му се съставя акт, съгласно чл. 39,ал.3 от ЗАНН.*

**Преходни и заключителни разпоредби**

**§ 1.** Наредбата за изменение и допълнение на **Наредбата осигуряване на обществения ред** на територията на град Пловдив, (Приложение № 1 към Решение № 198, взето с Протокол № 10 от 28.05.2009г., Изм. и доп. с Решение № 427, взето с Протокол № 18 от 25.10.2012г.; Изм. и доп. с Решение № 498, взето с Протокол № 22 от 20.12.2012г.; Изм. и доп. с Решение № 366, взето с Протокол № 18 от 13.11.2014г.; Изм. и доп. с Решение № 60, взето с Протокол № 3 от 25.02.2016г., изм. и доп. Решение № …., взето с протокол № … от ……………….г., на Общински съвет – Пловдив, влиза в сила с влизането в сила на нормативния акт за приемането му. )

**§ 2.** Изпълнението на Наредбата се възлага на кмета на община Пловдив.